Tarybos reglamentas (EB) Nr. 2292/2001
2001 m. lapkričio 20 d.
iš dalies keičiantis Reglamentą (EEB) Nr. 2262/84, nustatantį specialiąsias priemones dėl alyvų aliejaus
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi:
(1) Taryba, vadovaudamasi Tarybos reglamento (EEB) Nr. 2262/84 [3] 1 straipsnio 5 dalies paskutine pastraipa ir remdamasi Komisijos pasiūlymu, iki 2001 m. sausio 1 d. turi priimti sprendimą dėl atitinkamo agentūrų išlaidų finansavimo po 2001-2002 prekybos metų.
(2) Taryba, remdamasi 2001 m. liepos 23 d. Tarybos reglamentu (EB) Nr. 1513/2001, iš dalies keičiančiu Reglamentus Nr. 136/66/EEB ir (EB) Nr. 1638/98 dėl pagalbos schemos galiojimo laikotarpio pratęsimo ir alyvų aliejaus kokybės strategijos [4], nusprendė nuo 2004 m. lapkričio 1 d. pasiūlyti naują pagalbos schemą. Dabartinė pagalbos schema galioja iki 2003-2004 prekybos metų imtinai. Šiomis aplinkybėmis reikėtų pratęsti Bendrijos įnašo taikymą agentūroms, atliekančioms tam tikrus patikrinimus, susijusius su pagalbos alyvų aliejaus gamybai schema ir jų išlaidų finansavimu iki 2003-2004 prekybos metų imtinai. Taip pat reikėtų pratęsti šį įnašą agentūrų 2004-2005 prekybos metais patirtoms išlaidoms finansuoti, siekiant sudaryti joms galimybę atlikti reikalingus papildomus patikrinimus, susijusius su ankstesniais prekybos metais, bei užtikrinti Reglamento (EEB) Nr. 2262/84 1 straipsnio 2 dalyje nustatytos kontrolės sistemos tęstinumą. 2003 m. Komisija turėtų apsvarstyti poreikį tęsti Bendrijos įnašą agentūrų išlaidoms finansuoti po 2004-2005 prekybos metų, atsižvelgdama į šiame sektoriuje planuojamas atlikti bendro rinkos organizavimo reformas.
(3) Atsižvelgiant į Europos bendrijos steigimo sutarties pakeitimus, būtina keisti nuorodą į Sutarties 43 straipsnio 2 dalį,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2262/84 iš dalies keičiamas taip:
1) 1 straipsnio 5 dalies priešpaskutinės pastraipos žodžiai "trejų metų" yra keičiami žodžiais "šešerių metų";
2) paskutinė 1 straipsnio 5 dalies pastraipa pakeičiama taip:
"2003 m. Komisija įvertina poreikį palikti tą patį Bendrijos įnašą finansuojant agentūrų išlaidas bei tam tikrais atvejais pateikia Tarybai pasiūlymą, atsižvelgiant į sprendimą dėl bendro rinkos organizavimo, numatytą Reglamento (EB) Nr. 1638/98 3 straipsnio 2 dalyje. Laikantis Sutarties 37 straipsnio 2 dalyje nustatytos tvarkos, Taryba priima sprendimą dėl atitinkamų išlaidų finansavimo, atsižvelgdama į minėtą sprendimą."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. lapkričio 20 d.